ନୂଆଦିଲ୍ଲୀ : ଅହମଦାବାଦର ଜଣେ ମହିଳା ୧୫୦ଟି କଣ୍ଡୋମ ବମ୍ବେ ହାଇକୋର୍ଟଙ୍କ ଅତିରିକ୍ତ ବିଚାରପତି ଜଷ୍ଟିସ ପୁଷ୍ପା ଭି ଗାନେଡିୱାଲାଙ୍କ ପାଖକୁ ପଠାଇଥିବା କହିଛନ୍ତି । ପକସୋ ଆଇନ ଅଧୀନରେ ଜଷ୍ଟିସ ଗାନେଡିୱାଲା ଯୌନ ନିର୍ଯାତନା ମାମଲାରେ ବିବାଦୀୟ ରାୟ ଦେଇଥିବାରୁ ଏହାକୁ ବିରୋଧ କରି ମହିଳା ଜଣଙ୍କ ଏଭଳି ପଦକ୍ଷେପ ନେଇଛନ୍ତି।
କଣ୍ଡୋମ ପଠାଇଥିବା ମହିଳା ଜଣଙ୍କ ହେଉଛନ୍ତି ଦେବଶ୍ରୀ ତ୍ରିବେଦୀ। ସେ ନିଜକୁ ଜଣେ ରାଜନୀତିକ ସମୀକ୍ଷକ ବୋଲି କହିଛନ୍ତି। ସେ ଏ ସମ୍ପର୍କରେ ସୂଚନା ଦେଇ କହିଛନ୍ତି, "୧୨ଟି ସ୍ଥାନକୁ ମୁଁ କଣ୍ଡୋମ ପ୍ୟାକେଟ ପଠାଇଛି। ଏହା ମଧ୍ୟରେ ଜଷ୍ଟିସ ଗାନେଡିୱାଲାଙ୍କ ଚ୍ୟାମ୍ବର, ବମ୍ବେ ହାଇକୋର୍ଟଙ୍କ ନାଗପୁର ବେଞ୍ଚ ରେଜିଷ୍ଟ୍ରାର ଓ ମୁମ୍ବାଇରେ ଥିବା ପ୍ରିନ୍ସିପାଲ ସିଟ୍ର ଠିକଣା ରହିଛି। ମୁଁ କେବେ ହେଲେ ଅନ୍ୟାୟକୁ ସହ୍ୟ କରିପାରିବି ନାହିଁ। ଜଣେ ନାବାଳିକା ଜଷ୍ଟିସ ଗାନେଡିୱାଲାଙ୍କ ପାଇଁ ନ୍ୟାୟ ପାଇଲା ନାହିଁ। ତାଙ୍କୁ ତୁରନ୍ତ ନିଲମ୍ବିତ କରାଯାଉ।" ଶ୍ରୀମତୀ ତ୍ରିବେଦୀ ଏଠାରେ ଜାନୁଆରୀ ୧୯ରେ ଜଷ୍ଟିସ ଗାନେଡିୱାଲା ଦେଇଥିବା ରାୟ ସମ୍ପର୍କରେ କହିଛନ୍ତି। ନାବଳିକା ଯୌନ ନିର୍ଯାତନା ମାମଲାରେ ସେ ଜଣେ ୩୯ ବର୍ଷୀୟ ବ୍ୟକ୍ତିଙ୍କୁ ଦୋଷମୁକ୍ତ କରିଥିଲେ। ଏହି ସମୟରେ ସେ କହିଥିଲେ ଯେ ନାବାଳିକାଙ୍କ ପୋଷାକ ନଖୋଲି ଓ ଶରୀରକୁ ସିଧା ସ୍ପର୍ଶ ନ କରି କେବଳ ପୋଷାକ ଉପରେ ହସ୍ତ ସଂଚାଳନ କରିବା ଯୌନ ନିର୍ଯାତନା ନୁହେଁ। ଏହାକୁ ନେଇ ବେଶ ବିବାଦ ହୋଇଥିଲା ଓ ସୁପ୍ରିମକୋର୍ଟ ଏହା ଉପରେ ରୋକ ମଧ୍ୟ ଲଗାଇଥିଲେ।
ଅନ୍ୟପକ୍ଷରେ ନାଗପୁର ବେଞ୍ଚ ରେଜିଷ୍ଟ୍ରାରରେ ଏଭଳି କୌଣସି ପ୍ୟାକେଟ ପହଞ୍ଚି ନଥିବା ଜଣାପଡ଼ିଛି। ସେହିପରି ନାଗପୁର ବାର୍ ଆସୋସିଏସନର ଜଣେ ବରିଷ୍ଠ ଆଇନଜୀବୀ କହିଛନ୍ତି, ଏହା ସଂପୂର୍ଣ୍ଣ ଭାବେ ଅଦାଲତ ଅବମାନନା ମାମଲା। ମହିଳାଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ ଆମେ ଦାବି କରୁଛୁ।
